Polisie, klante slaags toe daar op drankwinkel toegeslaan wordArgieffoto ter illustrasie (Foto: Unsplash) Die polisie in Mpumalanga het die afgelope naweek met rubberkoeëls op klante losgebrand nadat hulle oproerig geraak het toe daar op ŉ drankwinkel toegeslaan is wat alkohol op ŉ Sondag verkoop het. Twee mense onder wie ŉ driejarige kind is gedurende die voorval beseer. Brig. Leonard Hlathi, woordvoerder van die polisie, het Woensdag in ŉ verklaring gesê polisiebeamptes het Sondag inligting ontvang oor ŉ drankwinkel in Weltevrede naby Siyabuswa wat alkohol aan klante verkoop. Die koop en verkoop van alkohol word gedurende vlak 3 van die afsonderingstydperk slegs vanaf Maandae tot Donderdae tussen 09:00 en 17:00 toegelaat. Volgens Hlathi het die polisiebeamptes die betrokke drankwinkel besoek waar hulle ŉ werknemer by die betaalpunt ondervra het. Die werknemer het verduidelik dat die eienaar van die drankwinkel haar beveel het dat die winkel selfs op ŉ Sondag moet oopbly. “Die polisiebeamptes het die vrou in hegtenis geneem waarna klante, wat op die perseel gedrink het, die polisiebeamptes begin omring het,” het Hlathi verduidelik. Volgens Hlathi het die klante aan die polisiebeamptes gestamp. Hulle het ook die sleutels van ŉ polisievoertuig uit die voertuig verwyder om te probeer keer dat die alkohol waarop beslag gelê is, in die voertuig gelaai word. “Die polisielede het die klante gewaarsku om terug te beweeg toe hulle besef dat hulle lewe in gevaar is. Daar is egter nie ag geslaan op die waarskuwing nie en die [klante] het net nader aan die polisiebeamptes beweeg. Die polisielede is toe weens die omstandighede gedwing om van rubberkoeëls gebruik te maak,” het Hlathi verduidelik. Twee mense van wie een ŉ driejarige kind is in die proses beseer. ŉ Saak in dié verband is intussen by die polisie aanhangig gemaak. Volgens Hlathi het die klante egter bedaar en die werknemer van die drankwinkel is op die toneel in hegtenis geneem. Dié het intussen skuld beken en ŉ boete van R3 000 betaal. Lt.genl. Mondli Zuma, provinsiale polisiehoof, het ŉ beroep op die publiek gedoen om wetstoepassers te respekteer en hulle die nodige ruimte te gun om hulle pligte uit te voer. “Die polisie is daar om die wet toe te pas. Mense moet weet dat daar wette in hierdie land is wat nagekom moet word,” het Zuma gesê.